忠孝詩
作者：袁甫
朝代：宋

paragraphs: 曾子立言詔後世，戰陳無勇非孝也。
戰死猶留千古名，大夫赤心爲宗社。
而况判死乃得生，父母遺體非輕捨。
忠孝從來只一原，此道於今識者寡。
慈湖老師遺墨在，光燄萬丈追風雅。
發揮天經與地義，爲憐世人多聾啞。
跋語流傳壯矣哉，忠由孝出非外假。
厥今邊庭尚繹騷，其勢飆欻陵諸夏。
孤忠步步踏實地，紙上陳言付土苴。
報國即是報親恩，忠孝斷斷非二者。
兩閫對峙貴通情，胸懷如水常善下。
不見天高并地闊，要令物物歸化冶。
雍容譚笑凈邊塵，直把兵氛都汛灑。
名垂竹帛增親榮，入覲至尊醉金斚。
到此純孝通神明，冥冥之中錫純嘏。
病夫山中何所能，功成請將椽筆寫。